钦定古今图书集成/明伦汇编/氏族典/第389卷 > 李宗闵
## 钦定古今图书集成/明伦汇编/氏族典/第389卷 > 李宗闵

按《唐书李宗闵传》：“宗闵，字损之，郑王元懿四世孙。擢
进士，调华州参军事，举贤良方正，与牛僧孺诋切时
政，李吉甫恶之，补洛阳尉。久流落，不偶，去，从藩府辟
署，入授监察御史、礼部员外郎。裴度伐蔡，引为彰义
观察判官。蔡平，迁驾部郎中，知制诰。穆宗即位，进中
书舍人。长庆初，钱徽典贡举，宗闵托所亲于徽，而李”
德裕白徽纳干丐，宗闵坐贬剑州刺史，由是嫌忌显
结。宝历初，累进兵部侍郎。太和中，以吏部侍郎同中
书门下平章事。时德裕自浙西召，欲以相，而宗闵先
得进，引僧孺同秉政，去异己者。久之，德裕为相，宗闵
以同平章事为山南西道节度使。李训用事罢，德裕
复召宗闵知政事，进封襄武县侯，恣肆附托。帝怒，贬
处州长史，复贬潮州司户参军。开成初，幽州史元忠、
河阳李载义累表论洗，乃徙为衢州司马。杨嗣复辅
政，与宗闵善，乃托宦人讽帝，遂擢杭州刺史。迁太子
宾客，分司东都。会昌中，刘稹以泽、潞叛，德裕建言，“宗
闵素厚”，从谏，贬漳州长史，流封州。宣宗即位，徙柳州
司马，卒。子琨、瓒皆擢进士。令狐绹作相，瓒以知制诰
历翰林学士。绹罢，亦为桂管观察使，为士卒所逐，贬
死。宗闵弟宗冉，其子汤累官京兆尹，黄巢陷长安，杀
之。